Hierdie klankbaan van die Larry Weinstein film is 'n versameling moderne kunstenaars wat hulde bring aan die welbekende liedjie skrywer, Kurt Weill. Nie soseer 'n fliek met 'n storielyn nie, maar 'n verfilmde visie van die kunstenaars wat Weill se musiek speel en opvoer. Die Australiese kult figuur, Nick Cave, lewer sy rendisie van die bekende Mack the Knife met flamboyante vuur soos hy altyd met sy eie liedjies doen. Nog 'n alternatiewe godin, P.J. Harvey, is baie emosioneel in haar sombere weergawe van Ballad of the Soldier's Wife. David Johansen klink half dronk in dele van Alabama Song (nogal effektief) - baie sal hierdie Weill liedjie herken as een wat The Doors so 'n paar dekades gelede aangepak het. Van die ander kunstenaars wat hierop verskyn is Lou Reed, Elvis Costello en die oorlede William Burroughs. 'n Kalm, peinsende klank ervaring met historiese waarde.